**Javna rasprava – „Lokalni program za mlade Grada Skradina“**

Poštovani/a,

Grad Skradin, kao nositelj projekta, u suradnji s Udrugom mladih „Mladi u EU“ pokrenuo je izradu „Lokalnog programa za mlade Grada Skradina“ financiranog od strane Ministarstva za demografiju, obitelj, mlade i socijalnu politiku. „Lokalni program za mlade Grada Skradina“ službeni je dokument temeljen na Nacionalnom programu za mlade za razdoblje od 2014. do 2017. godinei rezultatima ispitivanja potreba mladih na području Grada Skradina.

Predstavlja iskorak Grada Skradina u stvaranju institucionalnog okvira razvoja politike za mlade, prema kojem se strateški promišlja o potrebama mladih, izazovima s kojima se susreću u svakodnevnom životu te načinu prevladavanja postojećih prepreka. Dokument sadrži popis mjera i aktivnosti iz Nacionalnog programa za mlade, prilagođenih mladima grada Skradina, kojima se nastoji odgovoriti identificiranim potrebama mladih na navedenom području.

U proces izrade „Lokalnog programa za mlade Grada Skradina“ uključeni su mladi sa područja grada Skradina te njegove okolice u dobi od 15-35 godina. Svoj doprinos u izradi ovog dokumenta mladi su dali sudjelovanjem na fokus grupama gdje su iznosili svoja razmišljanja, prijedloge i prigovore na odabrane teme, popunjavanjem anketnih upitnika te prisustvovanjem na održanim predavanjima gdje su ukazali na potrebe i interese mladih u gradu Skradinu.

Također, ostvarena je komunikacija između mladih i Grada Skradina, ali i suradnja sa organizacijama koje rade sa mladima.

Lokalni program sada je u završnoj fazi, stoga se mole zainteresirani građani da ukoliko imaju bilo kakve upite, komentare ili sugestije, da nas kontaktiraju, u roku od 15 dana od dana objave javne rasprave, na e-mail adresu: ivana.sucic@grad-skradin.hr.

U privitku imate uvid u Prijedlog Lokalnog programa za mlade Grada Skradina i rezultate provedene ankete.

U Skradinu, 05. rujna 2018.

 Voditeljica aktivnosti projekta:

 Ivana Sučić, mag.oec.